Феминист номын дэлгүүр

Феминист номын дэлгүүрүүд нь эмэгтэйчүүдийн асуудал, жендэр, хүйсийн чиг хандлагатай холбоотой материалыг борлуулдаг. Эдгээр дэлгүүрүүд нь феминист нийгэмлэгийг бий болгох, зохион байгуулах хамгийн анхны нээлттэй орон зайнуудын нэг байжээ.

Феминист номын дэлгүүрүүд дэлгэрэхээс өмнө ном борлуулах салбар нь АНУ-д цагаан арьст эрчүүдийн давамгайлалд байсан. Тухайн үеийн номын дэлгүүрийн удирдлагууд феминистүүдийн дэвшүүлж байсан эмэгтэйчүүдийн төвтэй уран зохиолын эрэлт хэрэгцээг ойлгож, хангах сонирхол бага байв. Зарим номын дэлгүүрүүдэд эмэгтэйчүүдийн уран зохиол буюу феминист номуудаас бүрдсэн жижиг хэсгүүд байдаг байсан ч эдгээр нь хязгаарлагдмал байсан бөгөөд энэ ангиллыг бүрэн илэрхийлэх хангалттай өргөн, гүн гүнзгий агуулгыг хамардаггүй байжээ. Эрчүүдэд төвлөрөөгүй сэдвүүдийг номын дэлгүүрүүдийн нэмэлт хэсэг гэж үзэж, үндсэн хэсэг гэж авч үздэггүй байсан.

 Түүх 
Феминист номын дэлгүүрүүд нь 20-р зууны дунд үеийн феминист хөдөлгөөн өргөжиж эхэлсэн энэ нөхцөлд зөвхөн ном худалдан авах төдийгүй эмэгтэйчүүд, лесби хүмүүс, мөн өргөн утгаараа феминистүүдийн нийгэмлэгийг байгуулах орон зай болж гарч ирсэн юм.  Эдгээр бие даасан номын дэлгүүрүүд АНУ болон хилийн чанадад 1960-аад он болон дараах үеийн хоёр дахь давлагааны феминист хөдөлгөөний нэг хэсэг болж сүлжээ үүсгэсэн. Британийн анхны феминист номын дэлгүүр болох Sisterwrite 1978 онд нээгдсэн ба хамтын удирдлагатай ажилладаг байв.